Sulet a chasa

Dad Anita Simeon

La vita da single para pli e pli dad esser en vogue. Mintgatant po quai però er esser ina vita fitg solitaria.

Milli martels battan encunter la cuppa da la chavazza. "Alcaseltzer!" cloma mia vusch interna. ler avain nus puspè ina giada laschà ora iI portg. In festa sco ch'i tutga. Tuts che eran arrivads. Jau hai perfin pudì surmanar in dals festivants tar in one-night-stand. Cun chommas da plum pass jau vers iI spievel, bitta la tabletta en l'aua fraida, dauz mes chau e ves la fatscha d'in single persvadì. Jau guard pli precis en ils egls brins-verds e... tuttenina è el puspè qua, iI giavisch d'avair insatgi che spetga sin tai sche ti vegns a chasa, insatgi che s'interessescha per iI tes bainstar, insatgi che prenda tai en bratsch e ta smatga encunter ses pez, insatgi che ha chapientscha per tai er sche las larmas culan sur la fatscha.

Viver senza partenari è en iI trend, ma betg mintga vita da single è ventiraivla. Per gronda part èsi er la tema da sa fixar, da perder sia libertad, che impedescha blers d'entrar en ina relaziun. Il sentiment dad esser liber è numnadamain schon insatge super. Nagin che di a tai che ti stroclas fallì sin la tuba da la pasta da dents, nagin che dumonda nua che ti es stada. Mo esser responsabel per sasez e betg stuair pender la laschiva da l'auter. Simplamain sulet! E? Alura giavisch ins nagut dapli che cumpagnia intima, perquai che la solitariadad smatga. Ins ha avunda da quels maratons da telefon la sonda saira per tuttina anc avair cumpagnia da sortida.

La vita d'in single è in midar tranter sgol en grondas autezzas e marsch en las chavorgias stgiras. La pli stgira chavorgia è il sentiment d'isolaziun che è fitg damanaivel a la desperaziun.